На основу члана 100. став 4. Закона о заштити животне средине („ Сл.гласник РС „ број 135/04, 36/09, 36/09-др. закон, 72/2009-др.закон, 43/2011-одлука УС, 14/2016, 76/2018, 95/2018-др.закон и 95/2018- др.закон ), Општинско веће општине Ивањица на седници одржаној дана: 29.07.2024. године, донело је

**П Р О Г Р А М**

**КОРИШЋЕЊА СРЕДСТАВА ЗА ЗАШТИТУ ЖИВОТНЕ СРЕДИНЕ ОПШТИНЕ ИВАЊИЦА ЗА 2024. ГОДИНУ**

1. Овим Програмом планирају се средства за израду и реализацију планова, програма, пројеката и других активности заштите и унапређења животне средине у општини Ивањица за 2024. годину.

II. За реализацију Програма планирају се средства у буџету општине Ивањица за 2024. годину у износу 17.700.000,00 динара и то од:

* Посебне накнаде за заштиту и унапређивање животне средине
* општих прихода буџета

III. Средства из тачке II. овог програма користиће се наменски за финансирање обавеза локалне самоуправе утврђених законом из области заштите животне средине; подстицајних, превентивних и санационих програма и пројеката; програма и пројеката праћења стања животне средине (мониторинг); програма у вези управљања отпадом; програма заштите и развоја природних добара; научноистраживачких програма и пројеката; едукације и јачање свести о потреби заштите животне средине; информисања и објављивањa података о стању животне средине; као и других активности од значаја за заштиту животне средине у општини и то:

**Програм 6: Заштита животне средине 17.700.000,00**

**Програмска активност 0401-0006: Управљање осталим врстама отпада**

* *Одвоз и сакупљање отпада 16.000.000,00*

**Програмска активност 0401-0002: Праћење квалитета елемената животне средине**

* *Мониторинг ваздуха 1.700.000,00*

IV. Oвај Програм објавити у „Службеном листу општине Ивањица“.

**ОПШТИНСКО ВЕЋЕ**

Број: 002254536 2024 05158 004 001 060 107

 ПРЕДСЕДНИК ОПШТИНЕ

 Александар Митровић

Ha основу члана 46. Закона о локалној самоуправи („Службени гласник РС“, број: 129/2007, 83/2014 - др. закон. 101/2016 - др. закон, 47/2018 и111/2021 - др. закон).члана 12. Закона о управљању миграцијама („Службени гласник РС“. број 107/12) и члана 60. Статута општине („Службени лист општине Ивањица“, број 1/2019) Општинско веће општине Ивањица на седници одржаној дана 12.5.2025. године донело je

**РЕШЕЊЕ**

**О**

**ОБРАЗОВАЊУ САВЕТА ЗА МИГРАЦИЈЕ**

I Образује се Савет за миграције општине Ивањица у саставу:

1. **Александар Митровић,** Председник општине Ивањица за Председника Савета,
2. **Милош Маричић,** начелник Полицијске станице Ивањица, за заменика,
3. **Далибор Вранић,** грађевински инспектор Одељења за инспекцијске послове Општинске управе општине Ивањица, за члана,
4. **Миљко Главинић,** руководилац Одељења за урбанизам и комуналне послове Општинске управе општине Ивањица, за члана,
5. **Верица Костић,** мастер професор српског језика и књижевности, члан Општинског већа, за члана,
6. **Милица Ристивојевић,** стручни радник на управно правним пословима у Центру за социјални рад општине Ивањица, за члана,
7. **Анкица Мојсиловић,** секретар Црвеног краста Општине Ивањица за члана,
8. **Др Никола Карапетровић,** в.д. директор Дома Здравља Ивањица, за члана и
9. **Владислав Ивковић,** дипломирани правник, повереник за избеглице и миграције општине Ивањица.

II Савет за миграције обавља послове који се односе на:

-праћење и извештавање Комесаријата о миграцијама на територији општине Ивањица:

-предлагање програма, мера и планова активности које треба предузети ради ефикасног управљања миграцијама на територији општине Ивањица;

-на захтев Комесаријага, доставља Комесаријату извештај о предузетим мерама и другим питањима из области управљања миграцијама на територији општине Ивањица

-друге послове у области управљања миграцијама, у складу са законом.

III Стручне и административне послове за потребе Савета обавља Одељење за привреду и друштвене делатности.

IV У рад Савета, po потреби, могу бити укључени представници и представнице других институција и удружења чија je делатност повезана са питањима од значаја за област миграција и друга лица која обављају послове од значаја за управљање миграцијама на територији општине Ивањица.

V Ступањем нa снагу овог решења престаје да важи решсње о образовању Савета за управљање миграцијама и трајна решења број: 020-1/2017-01 од 9. фебруара 2017. године.

VI Ово решење објавити у „Службеном листу ошптине Ивањица".

**ОПШТИНСКО ВЕЋЕ ОПШТИНЕ ИВАЊИЦА**

Број: 001960049 2025 05158 002 000 267 003

ПРЕДСЕДНИК ОПШТИНЕ

 Александар Митровић

На основу чланова 67. , 69. и 70. Закона о Локалним изборима („Сл. гласник“, број 14/22 и 35/24) члана 32. Закона о локалној самоуправи („Сл. гласник РС“, бр. 129/07, 83/14-др. закон, 101/16- др. закон и 47/18), члана 40. Статута општине Ивањица („Службени лист општине Ивањица“, број 1/2019) и члана 150. Пословника Скупштине општине Ивањица, („Сл. лист општине Ивањица“, број 8/2019), Скупштина општине Ивањица, на седници одржаној **05. 06. 2025.** године, донела је

**ОДЛУКУ**

**О ПРЕСТАНКУ МАНДАТА**

 **КОНСТАТУЈЕ СЕ** Мирославу Кривокући, дипломираном правнику из Ивањице, престанак мандата одборника у Скупштини општине Ивањица, који му је додељен Одлуком о потврђивању мандата одборника Скупштине општине Ивањица, од 31.07.2024. године, број **002254540 2024 05158 004 001 060 107** са изборне листе **АЛЕКСАНДАР ВУЧИЋ - ИВАЊИЦА СУТРА** ( Ивица Дачић – Социјалистичка партија Србије СПС; Милан Кркобабић – Партија уједињених пензионера, пољопривредника и пролетера Србије – Солидарност и правда ПУПС – Солидарност и правда; Милан Стаматовић – Здрава Србија – ЗС; др Војислав Шешељ – Српска радикална странка – СРС; Милица Ђурђевић Стаменковски – Српска странка Заветници – Заветници; Милош Вучевић – Српска напредна странка – СНС), због подношења оставке **дана 25.03.2025. године.**

 Одлуку објавити на Web prezentaciji Републичке изборне Комисије и „Службеном листу општине Ивањица“.

 **Поука о правном средству**: Против Одлуке одборник коме је констатован престанак мандата може поднети Жалбу Вишем Суду на чијем подручју се налази седиште Скупштине у року од 7 дана од дана доношења Одлуке.

 Жалба се подноси преко Скупштине општине Ивањица.

 **Одлуку доставити:** Мирославу Кривокући из Ивањице, Изборној Комисији општине Ивањица, а примерак задржати уз материјал са седнице Скупштине општине.

**СКУПШТИНА ОПШТИНЕ ИВАЊИЦА**

Број: 002391933 2025 05158 004 001 060 107

 **ПРЕДСЕДНИК СКУПШТИНЕ**

 Драгован Милинковић

 Скупштина општине Ивањица, на основу чланова 72. и 73. Закона о локалним изборима ("Сл. гласник РС", бр. 14/22 и 35/24), чланова 31. и 32. Закона о локалној самоуправи ("Сл. гласник РС", бр. 129/2007, 83/2014 - др. закон, 101/2016 - др. закон и 47/2018) и члана 18. Пословника Скупштине општине Ивањица (''Сл. лист општине Ивањица'', бр. 08/2019), на седници одржаној дана **05. јуна 2025.** **године**, донела је

**О Д Л У К У**

**О ПОТВРЂИВАЊУ МАНДАТА ОДБОРНИКА СКУПШТИНЕ ОПШТИНЕ ИВАЊИЦА**

**ПОТВРЂУЈЕ СЕ** мандат одборника Скупштине општине Ивањица изабраном на локалним изборима одржаним 02. јуна 2024. године и 16. јуна 2024. поновљеним на бирачком месту број 23. са изборне листе **АЛЕКСАНДАР ВУЧИЋ - ИВАЊИЦА СУТРА** ( Ивица Дачић – Социјалистичка партија Србије СПС; Милан Кркобабић – Партија уједињених пензионера, пољопривредника и пролетера Србије – Солидарност и правда ПУПС – Солидарност и правда; Милан Стаматовић – Здрава Србија – ЗС; др Војислав Шешељ – Српска радикална странка – СРС; Милица Ђурђевић Стаменковски – Српска странка Заветници – Заветници; Милош Вучевић – Српска напредна странка – СНС) и то:

- Драговану Луковићу, инжињеру заштите животне средине из Ивањице, Друге Пролетерске бб;

 Мандат одборника траје до истека мандата одборницима којима је мандат потврђен Одлуком о потврђивању мандата одборника Скупштине општине Ивањица број 002106529 2024 05158 004 001 060 107 од 17. јула 2024. године.

 Ову Oдлуку објавити у ''Службеном листу општине Ивањица'' и на web презентацији Републичке Изборне Комисије.

**СКУПШТИНА ОПШТИНЕ ИВАЊИЦА**

**Број:** 002391933 2025 05158 004 001 060 107

**ПРЕДСЕДНИК СКУПШТИНЕ**

**Драгован Милинковић**

На основу члана 38. става 2. и члана 46. Закона о јавним предузећима („Службени гласник РС“, број 15/2016 и 88/2019), члана 32. Закона о локалној самоуправи („Службени гласник РС“, број 129/2007, 83/2014 - др.закон, 101/2016 –др.закон, 47/2018 и 111/2021 – др.закон) и члана 40. Статута општине Ивањица („Службени лист општине Ивањица“, број 1/2019), на предлог Општинског већа општине Ивањица, Скупштина општине Ивањица, на седници одржаној 5. јуна 2025. године, донела је

**О Д Л У К У**

**о спровођењу јавног конкурса за избор директора**

**Јавног комуналног предузећа „ИВАЊИЦА“ ИВАЊИЦА**

**I** Покреће се поступак за избор директора Јавног комуналног предузећа „ИВАЊИЦА“ ИВАЊИЦА, са седиштем у улици Милинка Кушића 61.

**II** Саставни део ове одлуке је Оглас о јавном конкурсу који је припремила Општинска управа општине Ивањица.

**III** Оглас о јавном конкурсу садржи нарочито: податке о јавном предузећу, пословима, условима за именовање директора јавног предузећа, месту рада, стручној оспособљености, знањима и вештинама које се оцењују у изборном поступку и начину њихове провере, року у коме се подносе пријаве, податке о лицу задуженом за давање обавештења о јавном конкурсу, адресу на коју се пријаве подносе, као и податке о доказима који се прилажу уз пријаву.

**IV** Оглас о јавном конкурсу објавиће се у „Службеном гласнику Републике Србије“, „Службеном листу општине Ивањица, у једном од дневних листова који се дистрибуирају на целој територији Републике Србије, као и на интернет страници општине Ивањица, у року од 8 дана од дана од дана доношења ове Одлуке.

**V** Јавни конкурс спроводи Комисија општине Ивањица за спровођење конкурса за избор директора, коју образује Скупштина општине.

**VI** Ова Одлука ступа на снагу осмог дана од дана објављивања у „Службеном листу општине Ивањица“.

**VII** Ову одлуку објавити у ''Службеном листу општине Ивањица''.

**СКУПШТИНА ОПШТИНЕ ИВАЊИЦА**

Број: 002391933 2025 05158 004 001 060 107

 **ПРЕДСЕДНИК СКУПШТИНЕ**

 Драгован Милинковић

На основу члана 36. став 3. и члана 39. Закона о јавним предузећима („Службени гласник РС“, број 15/2016 и 88/2019) и Одлуке о спровођењу јавног конкурса за избор директора Јавног комуналног предузећа „ИВАЊИЦА“ ИВАЊИЦА**,** број 002391933 2025 05158 004 001 060 107 од 5. јуна 2025. године, Скупштина општине Ивањица, оглашава

**ЈАВНИ КОНКУРС**

**ЗА ИЗБОР ДИРЕКТОРА ЈАВНОГ КОМУНАЛНОГ ПРЕДУЗЕЋА**

**„ИВАЊИЦА“ ИВАЊИЦА**

**I Подаци о јавном предузећу:**

Јавно предузеће послује под пословним именом: Јавно комунално предузеће „ИВАЊИЦА“ ИВАЊИЦА

Скраћено пословно име: ЈКП „ИВАЊИЦА“

Седиште предузећа је у Ивањици, Милинка Кушића 61

Матични број предузећа: 07216840

ПИБ предузећа: 101062119

Претежна делатност предузећа -3600 скупљање, пречишћавање и дистрибуција воде

**II Послови ЈКП „Ивањица“:** Јавно комунално предузеће je основано у циљу обављања комуналних делатности на начин којим се обезбеђује уредно и квалитетно задовољавање потреба корисника комуналних услуга на подручјима одређеним у складу са одлукама о начину обављања комуналних делатности у општини Ивањица, и на начин којим се обезбеђује техничко- технолошко и економско јединство комуналног система, стабилност пословања, развој и усклађеност сопственог развоја са укупним привредним развојем, заштита и унапређење добара од општег интереса и животне средине, самосталност у оквиру система и функционална повезаност са другим системима.

**Послови директора:** Представља и заступа јавно предузеће; организује и руководи процесом рада; води пословање јавног предузећа; одговара за законитост рада јавног предузећа; предлаже дугорочни и средњорочни план пословне стратегије и развоја и одговоран је за њихово спровођење; предлаже годишњи односно трогодишњи програм пословања и одговоран је за његово спровођење; предлаже финансијске извештаје; извршава одлуке надзорног одбора; доноси акт о систематизацији; подноси извештај о степену реализације програма пословања Надзорном одбору; предлаже годишњи план набавки; доноси одлуку о покретању поступка јавне набавке, решење о образовању комисије за спровођење јавне набавке, одлуку о додели уговора и друге одлуке које доноси наручилац у складу са прописима о јавним набавкама; одговара за уредно вођење пословних књига; одговара за тачност финансијских извештаја; решава приговоре и рекламације корисника услуга односно образује комисије за решавање рекламација у складу са прописима о заштити потрошача; решава пo захтевима и молбама; доноси одлуку о потреби заснивања радног односа, врши избор између кандидата и закључује уговоре о раду; изриче прописане дисциплинске мере за учињене повреде радне обавезе или непоштовање радне дисциплине, одлучује о престанку радног односа запослених; одлучује о осталим правима, обавезама и одговорностима запослених; учествује у раду Надзорног одбора без права одлучивања;

предлаже доношење Статута и других општих аката; предлаже промене цена комуналних и других услуга; одобрава службена путовања; врши друге послове одређене законом оснивачким актом и статутом јавног предузећа.

**III Услови за именовање директора:**

За директора јавног предузећа може бити именовано лице које испуњава следеће услове:

1. да је пунолетно и пословно способно;
2. да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или спесијалистичким струковним студијама;
3. да има најмање пет година радног искуства на пословима за које се захтева високо образовање из тачке 2;
4. да има најмање три године радног искуства на пословима који су повезани са пословима јавног предузећа;
5. да познаје област корпоративног управљања;
6. да има радно искуство у организацији рада и вођењу послова;
7. да није члан органа политичке странке, односно да му је одређено мировање у вршењу функције у органу политичке странке;
8. да није осуђивано на казну затвора од најмање шест месеци;
9. да му нису изречене мере безбедности у складу са законом којим се уређују кривична дела и то: обавезно психијатријско лечење и чување у здравственој установи; обавезно психијатријско лечење на слободи; обавезно лечење наркомана; обавезно лечење алкохоличара; забрана вршења позива, делатности и дужности.

**IV Мандат директора и место рада**: Мандат директора траје четири године, а место рада је Ивањица, улица Милинка Кушића 61.

**V Стручна оспособљеност, знања и вештине:**

Стручна оспособљеност, знања и вештине кандидата за именовање директора јавног предузећа оцењују се увидом у податке из пријаве и доказе поднете уз пријаву на јавни конкурс, писаном и усменом провером, односно на други одговарајући начин сходно потребама рада јавног предузећа, у складу са законом којим се уређује правни положај јавних предузећаи Уредбом о мерилима за именовање директора јавног предузећа („Службени гласник РС”, бр. 65/16).

**VI Рок за подношење пријава**: Пријава на јавни конкурс за избор директора јавног предузећа подноси се у року од 30 дана од дана објављивања јавног конкурса у „Службеном гласнику Републике Србије“, односно од дана \_\_.\_\_\_. 2025. године.

**Пријава на конкурс садржи**: Име и презиме кандидата, датум и место рођења, адресу становања, податке о образовању, податке о врсти и дужини радног искуства, податке о познавању корпоративног управљања с кратким описом послова на којима је кандидат радио до подношења пријаве на конкурс и одговорности на тим пословима, и податке о посебним областима знања.

**VII Лице задужено за давање обавештења о јавном конкурсу**:Владислав Ивковић, тел. 0658911592, сваког радног дана у времену од 7,00 до 15,00 часова

**VII Докази који се прилажу уз пријаву:**

1. Извод из матичне књиге рођених;
2. Уверење о држављанству (не старије од шест месеци);
3. Уверење о пословној способности (издато од стране надлежног центра за социјални рад);
4. Диплома о стеченом високом образовању;
5. Исправе којима се доказује радно искуство у струци (потврде, решења и  други акти из којих се види да кандидат има пет година радног искуства на пословима за које се захтева високо образовање. Из наведених исправа потребно је да се јасно види на којим пословима, са којом стручном спремом и у ком периоду је стечено радно искуство );
6. Исправе којима се доказује радно искуство на пословима који су повезани са пословима јавног предузећа(потврде или други акти из којих се доказује да лице има најмање  три године радног искуства на пословима који су повезани са пословима јавног предузећа, са краћим описом послова које је обављао до подношења пријаве);
7. Исправе којима се доказује радно искуство у организовању рада и вођењу послова(потврде или други акти из којих се доказује да лице има радно искуство у организовању рада и вођењу послова);
8. Изјава кандидата дата под кривичном, моралном , материјалном одговорношћу да није члан органа политичке странке, односно да му је одређено мировање у вршењу функције у органу политичке странке;
9. Доказе надлежног органа да лице није осуђивано на казну затвора од најмање шест месеци и доказ надлежног органа да му нису изречене мере безбедности у складу са законом којим се уређују кривична дела и то: обавезно психијатријско лечење и чување у здравственој установи, обавезно психијатријско лечење на слободи; обавезно лечење наркомана; обавезно лечење алкохоличара; забрана вршења позива, делатности и дужности (не старије од 6 месеци).

Сви докази прилажу се у оригиналу или овереној фотокопији која је оверена код јавног бележника (изузетно  у градовима и општинама у којима нису именовани јавни бележници, приложени докази могу бити оверени у основним судовима, судским јединицама, пријемним канцеларијама основних судова, односно општинским управама, као поверени посао).

Докази поднети на јавни конкурс након спровођења конкурса не враћају се кандидату.

**IX Адреса на коју се подносе пријаве:**

Пријаве са комплетном документацијом подносе се путем поште или лично преко писарнице Општинске управе општине Ивањица, шалтер број 1, на адресу: општина Ивањица -Комисији општине Ивањица за спровођење поступка за избор директора, ул. Венијамина Маринковића 1, 32 250 Ивањица.

Пријаве се подносе у затвореној коверти са назнаком „Пријава на конкурс за избор директора Јавног комуналног предузећа „ИВАЊИЦА“ ИВАЊИЦА – „Не отварај“.

Неблаговремене**,** неразумљиве и пријаве уз које нису приложени сви потребни докази комисија одбацује закључком против кога није допуштена посебна жалба.

Јавни конкурс спроводи Комисија за спровођење конкурса за избор директора коју  образује  Скупштина општине Ивањица.

Овај оглас објављује се у „Службеном гласнику РС“, у „Службеном листу општине Ивањица и једном од дневних новина које се дистрибуирају на целој територији Републике Србије и интернет страници општине Ивањица.

Ha основу члана 169. став 1. Закона о избору народних посланика („Сл. гласник РС“, број 14/2022), члана 7. став 2. и члана 8. став 1. Закона о локалним изборима („Сл. гласник РС“, број 14/2022 и 35/2024), члана 25. став 1. и члана 26. Пословника о раду Изборне комисије општине Ивањица („Сл. лист општине Ивањица“, број 3/2022), Изборна комисија општине Ивањица**,** на седници одржаној 6. јуна 2025. године, донела je

**О Д Л У К У**

**О накнади председнику, заменику председника, члановима и заменицима чланова у сталном саставу
Изборне комисије општине Ивањица**

Члан 1.

Овом Одлуком утврђује се право накнаде председнику, заменику председника, члановима, заменицима чланова Изборне комисије општине Ивањица у сталном саставу.

Овом Одлуком уређује се и право накнаде секретару и заменику секретара Изборне комисије општине Ивањица, који су учесници у раду изборне комисије без права одлучивања.

Члан 2.

Председнику, заменику председника и члановима и заменицима чланова Изборне комисије општине Ивањица у сталном саставу које je именовала Скупштина општине,утврђује се право на накнаду за присуствовање и учешће у раду седница изборне комисије у висини 5% од просечне месечне бруто зараде пo запосленом у привреди Републике Србије, према последњем објављеном податку републичког органа надлежног за послове статистике, а највише до неопорезивог износа прописано законом, за сваку седницу Изборне комисије општине Ивањица, којој су присуствовали.

Секретару и заменику секретара Изборне комисије општине Ивањица утврђује се право на накнаду за припремање седница, обраду записника, вођење евиденције о присуству седницама, достављање евиденције о присутности седницама надлежном органу општине Ивањица, достављање података Републичкој изборној комисији, учешћа у раду седница изборне комисије општине Ивањица у висини од 5% од просечне месечне бруто зараде пo запосленом у привреди Републике Србије, према последњем објављеном податку републичког органа надлежног за послове статистике, а највише до неопорезивог износа прописано законом, за сваку седницу Изборне комисије којој су присуствовали.

Члан 3.

У случају неодржавања заказане седнице Изборне комисије општине Ивањица, лица из члана 2. ове Одлуке немају право на накнаде које су утврђене овом Одлуком.

Члан 4.

Ова одлука о накнадама лицима из члана 2. ове одлуке односи се на редован рад Изборне комисије општине Ивањица између изборних циклуса.

Члан 5.

Средства за исплату накнаде из ове Одлуке, обезбеђују се у буџету општине Ивањица са раздела Скупштине општине.

Извештај о утрошеним средствима подноси се Скупштини општине, за финансијска средства која су обезбеђена из буџета Општине Ивањица.

Члан 6.

Ова Одлука ступа на снагу даном доношења, а биће објављена у „Службеном листу“ општине Ивањица.

**ИЗБОРНА КОМИСИЈА ОПШТИНЕ ИВАЊИЦА**

**01 Број 013-005-3/2025 од 6.6.2025. године**

ПРЕДСЕДНИК

 Владислав Ивковић

С А Д Р Ж А Ј

1. ПРОГРАМ КОРИШЋЕЊА СРЕДСТАВА ЗА ЗАШТИТУ ЖИВОТНЕ СРЕДИНЕ ОПШТИНЕ ИВАЊИЦА ЗА 2024. ГОДИНУ……………….………………………………………………………………………...………………... стр 1

2РЕШЕЊЕ О ОБРЗОВАЊУ САВЕТА ЗА МИГРАЦИЈЕ…………………………………………………...…..…... стр 2

3. ОДЛУКУ О ПРЕСТАНКУ МАНДАТА ……………………………………………………………...………....…... стр 3

4.ОДЛУКУ О ПОТВРЂИВАЊУ МАНДАТА ОДБОРНИКА СКУПШТИНЕ ОПШТИНЕ ИВАЊИЦА …..…..... стр 3

5. ОДЛУКУ О СПРОВОЂЕЊУ ЈАВНОГ КОНКУРСА ЗА ИЗБОР ДИРЕКТОРА ЈАВНОГ КОМУНАЛНОГ ПРЕДУЗЕЋА „ИВАЊИЦА“ ИВАЊИЦА ……………………………………………………………...………....…... стр 4

6. ЈАВНИ КОНКУРС ЗА ИЗБОР ДИРЕКТОРА ЈАВНОГ КОМУНАЛНОГ ПРЕДУЗЕЋА „ИВАЊИЦА“ ИВАЊИЦА……………………………………………………………………………………………………………..... стр 5

7. ОДЛУКУ О НАКНАДИ ПРЕДСЕДНИКУ, ЗАМЕНИКУ ПРЕДСЕДНИКА, ЧЛАНОВИМА И ЗАМЕНИЦИМА ЧЛАНОВА У СТАЛНОМ САСТАВУ ИЗБОРНЕ КОМИСИЈЕ ОПШТИНЕ ИВАЊИЦА………………………..... стр 7

*Издавач:* ОПШТИНА ИВАЊИЦА Венијамина Маринковића 1, 32250 Ивањица

*Одговорни уредник:* Биљана Ранђић, секретар СО-е Ивањица

*Контакт:* тел. 032/664-760, 032/664-762; факс. 032/661-821

*e-maill:* soivanjica@ivanjica.gov.rs

 (ПИБ: 1018886934) (МАТИЧНИ БРОЈ: 07221142) (ТЕКУЋИ РАЧУН: 840-94640-30)